Okresná prokuratúra Bratislava II 
Kvetná 13, 820 05 Bratislava 25 	

Sp. zn. : 2 Pv 290/13/1102	Bratislava II, 28.5.2013
EEČ : 2-9-91-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Bratislava II
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
napriek zákonnej vyživovacej povinnosti prispievať na výživu svojich synov XXXXX, nar. XXXXX a XXXXX, nar. XXXXX, vyplývajúcej mu z ustanovenia § 62 zákona č. 36/2005 Z.z. o rodine, deklarovanej mu od 03.09.2012 i rozsudkom Okresného súdu Bratislava III sp. zn. XXXXX zo dňa XXXXX, právoplatným  dňa XXXXX, vo výške 85 € na syna XXXXX a 70 € na syna XXXXX, k rukám matky oprávnených detí XXXXX, trvale bytom XXXXX, XXXXX, pričom zročné výživné za obdobie od 03.09.2012 do 31.10.2012 v sume 47,50 € na syna XXXXX a v sume 38€ syna XXXXX mu bolo povolené splácať pod následkom straty výhody splátok po 5 € mesačne od 01.11.2012, si túto svoju zákonnú vyživovaciu povinnosť riadne neplnil od mesiaca november 2012 až do mesiaca apríl 2013 (vrátane), čím mu za uvedené obdobie vznikol dlh na výživnom vo výške 310,50 €, pričom časť rozhodného obdobia bol zamestnaný a zvyšnú časť nebol evidovaný ako nezamestnaný na Úrade práce, sociálnych vecí a rodiny,

lebo zanikla trestnosť činu

Odôvodnenie:
Poverený príslušník Obvodného oddelenia Vrakuňa Okresného riaditeľstva Policajného zboru Bratislava II viedol pod č.v.s. XXXXX trestné stíhanie XXXXX (ďalej aj ako „obvinený“) pre prečin zanedbania povinnej výživy podľa § 207 ods. 1 Trestného zákona na vyššie uvedenom skutkovom základe.

Dňa 28.05.2013 predložil poverený príslušník Obvodného oddelenia Vrakuňa Okresného riaditeľstva Policajného zboru Bratislava II prokurátorke Okresnej prokuratúry Bratislava II vyšetrovací spis spolu s návrhom na zastavenie trestného stíhania podľa § 215 ods. 1 písm. h) Trestného poriadku. Preskúmaním predloženého vyšetrovacieho spisu som dospela k záveru, že uvedený návrh je dôvodný. 

Dokazovaním vykonaným v priebehu vyšetrovania boli zistené nasledovné skutočnosti:

Trestné oznámenie a výpoveď XXXXX (ďalej aj ako „matka oprávnených detí“), rodné listy maloletého XXXXX a maloletého XXXXX (ďalej aj ako „oprávnené deti“), ako aj rozsudky Okresného súdu Bratislava III sp. zn. XXXXX a sp.zn. XXXXX preukazujú, že obvinený má zákonnú vyživovaciu povinnosť voči oprávneným deťom. Rozsudkom Okresného súdu Bratislava III sp. zn. XXXXX bolo obvinenému uložené prispievať mesačne na výživu maloletého XXXXX sumou 85 € a na maloletého XXXXX sumou 70 €.

Z výpovede matky oprávnených detí vyplynulo, že obvinený si túto svoju zákonnú vyživovaciu povinnosť neplnil v plnej výške od mesiaca november 2012, čím mu do podania trestného oznámenia (do mesiaca február 2012) vznikol dlh na výživnom vo výške 265,50€.

Obvinený sa priznal k spáchaniu uvedeného skutku, pričom zo zadovážených dôkazov vyplynulo, že obvinený časť rozhodného obdobia bol zamestnaný a zvyšnú časť nebol evidovaný ako nezamestnaný na Úrade práce, sociálnych vecí a rodiny,

Po vznesení obvinenia začal obvinený postupnými platbami zasielanými matke oprávnených detí prostredníctvom poštových poukážok uhrádzať dlh na výživnom, ktorý mu vznikol do mesiaca apríl 2013 (vrátane) vo výške 310,50€ a ktorý v plnom rozsahu uhradil dňa 30.04.2013. Uvedenú skutočnosť potvrdila vo svojej výpovedi aj matka oprávnených detí, ktorá do spisu doložila aj potvrdenia o uskutočnení jednotlivých platieb (č.l. 39-51 vyšetrovacieho spisu). Od tohto momentu si obvinený riadne plnil svoju zákonnú vyživovaciu povinnosť voči oprávneným deťom (za mesiac máj 2013). Neplnenie vyživovacej povinnosti obvineným pritom nezanechalo na oprávnených deťoch trvalo nepriaznivé následky. 

Zhodnotením vyššie uvedených skutočností možno konštatovať, že z vykonaných dôkazov vyplýva dostatočne odôvodnený záver, že skutok, ktorý napĺňa znaky trestného činu zanedbania povinnej výživy podľa § 207 ods. 1 Trestného zákona, sa stal a spáchal ho obvinený. Vzhľadom k tomu, že z vykonaných dôkazov tiež vyplynulo, že obvinený dňa 30.04.2013 uhradil celý dlh na výživnom voči oprávneným deťom do rúk matky oprávnených detí, pričom neplnenie vyživovacej povinnosti nezanechalo na oprávnených deťoch nepriaznivé následky, je nutné dospieť k záveru, že trestnosť trestného činu zanedbania povinnej výživy podľa § 207 ods. 1 Trestného zákona podľa § 86 ods. 1 písm. a) Trestného zákona zanikla. Zaplatením celého dlhu na výživnom bol splnený základný účel právnej úpravy trestného činu zanedbania povinnej výživy, ako i inštitútu účinnej ľútosti, ktorého primárnym cieľom bolo primäť páchateľa k dodatočnému splneniu zákonnom danej vyživovacej povinnosti.

Podľa § 86 ods. 1 písm. a) Trestného zákona trestnosť zanedbania povinnej výživy podľa § 207 Trestného zákona zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Podľa § 215 ods. 1 písm. h) Trestného poriadku prokurátor zastaví trestné stíhanie ak zanikla trestnosť činu.

Vzhľadom na vyššie uvedené skutočnosti som rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry Bratislava II do troch dní od oznámenia uznesenia. Sťažnosť má odkladný účinok. (§ 215 odsek 6 Trestného poriadku)

JUDr. Zuzana Križanová
prokurátorka